CELEX: 32018D0145
Language: el
Date: 2017-10-09 00:00:00
Title: Απόφαση (ΕΕ) 2018/145 του Συμβουλίου, της 9ης Οκτωβρίου 2017, για τη σύναψη, εξ ονόματος της Ένωσης, πολυμερούς συμφωνίας μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Αποστολής Προσωρινής Διοίκησης των Ηνωμένων Εθνών στο Κοσσυφοπέδιο (Η ονομασία αυτή χρησιμοποιείται με την επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνωμοδότηση του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου. ) για τη δημιουργία Κοινού Ευρωπαϊκού Εναέριου Χώρου (ΚΕΕΧ)

31.1.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 26/1
               
            ΑΠΌΦΑΣΗ (ΕΕ) 2018/145 ΤΟΥ ΣΥΜΒΟΥΛΊΟΥ
      της 9ης Οκτωβρίου 2017
      για τη σύναψη, εξ ονόματος της Ένωσης, πολυμερούς συμφωνίας μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Αποστολής Προσωρινής Διοίκησης των Ηνωμένων Εθνών στο Κοσσυφοπέδιο (*1) για τη δημιουργία Κοινού Ευρωπαϊκού Εναέριου Χώρου (ΚΕΕΧ)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α),
      Έχοντας υπόψη την πρόταση της Ευρωπαϊκής Επιτροπής,
      Έχοντας υπόψη την έγκριση του Ευρωπαϊκού Κοινοβουλίου (1),
      Εκτιμώντας τα ακόλουθα:
      
                  (1)
               
               
                  Η Επιτροπή διαπραγματεύθηκε, εξ ονόματος της Ευρωπαϊκής Κοινότητας και των κρατών μελών της, πολυμερή συμφωνία μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Αποστολής Προσωρινής Διοίκησης των Ηνωμένων Εθνών στο Κοσσυφοπέδιο για τη δημιουργία Κοινού Ευρωπαϊκού Εναέριου Χώρου (ΚΕΕΧ) («η Συμφωνία»).
               
            
                  (2)
               
               
                  Η Συμφωνία υπογράφηκε εξ ονόματος της Κοινότητας στις 9 Ιουνίου 2006, με την επιφύλαξη της σύναψής της σε μεταγενέστερη ημερομηνία, σύμφωνα με την απόφαση 2006/682/ΕΚ του Συμβουλίου και των αντιπροσώπων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου (2).
               
            
                  (3)
               
               
                  Η Συμφωνία επικυρώθηκε από όλα τα κράτη μέλη.
               
            
                  (4)
               
               
                  Η Δημοκρατία της Βουλγαρίας, η Ρουμανία, και η Δημοκρατία της Κροατίας, μετά από τις αντίστοιχες προσχωρήσεις τους και σύμφωνα με το άρθρο 31 παράγραφος 2 της Συμφωνίας, έχουν καταστεί κράτη μέλη και, ως εκ τούτου, αυτοδικαίως έπαυσαν να είναι συνδεδεμένα μέρη δυνάμει της Συμφωνίας σύμφωνα με το άρθρο 31 παράγραφος 2 αυτής. Αυτό θα πρέπει να υπομνησθεί στην κοινοποίηση που θα πραγματοποιηθεί κατά τη στιγμή της κατάθεσης του εγγράφου έγκρισης της Συμφωνίας.
               
            
                  (5)
               
               
                  Όσον αφορά τις τροποποιήσεις του παραρτήματος I της Συμφωνίας που αφορούν αποκλειστικά τη συμπερίληψη ενωσιακής νομοθεσίας στο εν λόγω παράρτημα, και οι οποίες πρόκειται να εγκριθούν από τη Μεικτή Επιτροπή που συνίσταται με βάση το άρθρο 18 της Συμφωνίας, η εξουσία έγκρισης των τροποποιήσεων αυτών εξ ονόματος της Ένωσης θα πρέπει να δοθεί στην Επιτροπή, κατόπιν διαβούλευσης με την ειδική επιτροπή που έχει ορίσει το Συμβούλιο.
               
            
                  (6)
               
               
                  Σε κάθε άλλη περίπτωση, η θέση που θα λαμβάνεται στη Μεικτή Επιτροπή εξ ονόματος της Ένωσης σε ό,τι αφορά ζητήματα που εμπίπτουν στην αρμοδιότητα της Ένωσης, θα πρέπει να διαμορφώνεται κατά περίπτωση σύμφωνα με τις σχετικές διατάξεις της Συνθήκης για τη λειτουργία της Ευρωπαϊκής Ένωσης.
               
            
                  (7)
               
               
                  Θεωρώντας ότι τόσο η Ευρωπαϊκή Ένωση όσο και τα κράτη μέλη της αποτελούν, ως σύνολο, συμβαλλόμενα μέρη της Συμφωνίας, η μεταξύ τους στενή συνεργασία είναι ουσιώδους σημασίας. Για να διασφαλιστεί αυτή η στενή συνεργασία και η ενότητα της εξωτερικής εκπροσώπησης στη Μεικτή Επιτροπή, και με την επιφύλαξη των Συνθηκών, ειδικότερα των άρθρων 16 παράγραφος 1 της Συνθήκης για την Ευρωπαϊκή Ένωση και 218 παράγραφος 9 ΣΛΕΕ, θα πρέπει να πραγματοποιείται, πριν από κάθε συνεδρίαση της Μεικτής Επιτροπής που εξετάζει ένα τέτοιο ζήτημα, συντονισμός των θέσεων που θα λαμβάνονται στη Μεικτή Επιτροπή, εξ ονόματος της Ένωσης και των κρατών μελών, σε ό,τι αφορά ζητήματα που εμπίπτουν στην αρμοδιότητα τόσο της Ένωσης όσο και των κρατών μελών.
               
            
                  (8)
               
               
                  Το άρθρο 2 της απόφασης 2006/682/ΕΚ περιλαμβάνει διατάξεις για τον καθορισμό των θέσεων που θα λαμβάνονται στο πλαίσιο της Μεικτής Επιτροπής κατά την προσωρινή εφαρμογή της Συμφωνίας. Λαμβάνοντας υπόψη την απόφαση του Δικαστηρίου της 28ης Απριλίου 2015 στην υπόθεση C-28/12, Επιτροπή κατά Συμβουλίου (3), οι εν λόγω διατάξεις θα πρέπει να παύσουν να ισχύουν κατά την ημερομηνία έναρξης ισχύος της παρούσας απόφασης.
               
            
                  (9)
               
               
                  Η Συμφωνία θα πρέπει να εγκριθεί,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      1.   Η πολυμερής συμφωνία μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Αποστολής Προσωρινής Διοίκησης των Ηνωμένων Εθνών στο Κοσσυφοπέδιο για τη δημιουργία Κοινού Ευρωπαϊκού Εναέριου Χώρου (ΚΕΕΧ) εγκρίνεται εξ ονόματος της Ένωσης (4).
      2.   Ο πρόεδρος του Συμβουλίου ορίζει το ή τα πρόσωπα που είναι αρμόδια να καταθέσουν, εξ ονόματος της Ένωσης, το έγγραφο έγκρισης που προβλέπεται στο άρθρο 29 παράγραφος 2 της Συμφωνίας (5) και προβαίνει στην ακόλουθη κοινοποίηση:
      
         
                     «1.
                  
                  
                     Συνεπεία της έναρξης ισχύος της Συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα, και από την ημερομηνία εκείνη ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, οι αναφορές στην “Ευρωπαϊκή Κοινότητα” στο κείμενο της Συμφωνίας νοούνται, κατά περίπτωση, ως αναφορές στην “Ευρωπαϊκή Ένωση”.
                  
               
                     2.
                  
                  
                     Η Δημοκρατία της Βουλγαρίας, η Ρουμανία και η Δημοκρατία της Κροατίας, μετά από τις αντίστοιχες προσχωρήσεις τους και σύμφωνα με το άρθρο 31 παράγραφος 2 της Συμφωνίας, έχουν καταστεί κράτη μέλη της Ευρωπαϊκής Ένωσης και, ως εκ τούτου, σύμφωνα με το άρθρο 31 παράγραφος 2 της Συμφωνίας, αυτοδικαίως έπαυσαν να είναι συνδεδεμένα μέρη δυνάμει της Συμφωνίας.».
                  
               
      Άρθρο 2
      Η θέση που λαμβάνει η Ένωση όσον αφορά αποφάσεις της Μεικτής Επιτροπής δυνάμει του άρθρου 17 της Συμφωνίας, οι οποίες αφορούν απλώς τη συμπερίληψη ενωσιακής νομοθεσίας στο παράρτημα I της Συμφωνίας, με την επιφύλαξη τυχόν απαιτούμενων τεχνικών προσαρμογών, εγκρίνεται από την Επιτροπή κατόπιν διαβούλευσης με την ειδική επιτροπή που έχει ορίσει το Συμβούλιο.
      Άρθρο 3
      Το άρθρο 2 της απόφασης 2006/682/ΕΚ παύει να ισχύει κατά την ημερομηνία έναρξης ισχύος της παρούσας απόφασης.
      Άρθρο 4
      Η παρούσα απόφαση αρχίζει να ισχύει από την ημέρα της έκδοσής της.
      
         Λουξεμβούργο, 9 Οκτωβρίου 2017.
         
            
               Για το Συμβούλιο
            
            
               Ο Πρόεδρος
            
            S. KIISLER
         
      
      
         (*1)  Η ονομασία αυτή χρησιμοποιείται με την επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνωμοδότηση του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
      
         (1)  ΕΕ C 81E της 15.3.2011, σ. 5.
      
      
         (2)  Απόφαση 2006/682/ΕΚ του Συμβουλίου και των αντιπροσώπων των κρατών μελών της Ευρωπαϊκής Ένωσης, συνελθόντων στα πλαίσια του Συμβουλίου, της 9ης Ιουνίου 2006, σχετικά με την υπογραφή και την προσωρινή εφαρμογή της πολυμερούς συμφωνίας μεταξύ της Ευρωπαϊκής Κοινότητας και των κρατών μελών της, της Δημοκρατίας της Αλβανίας, της Βοσνίας-Ερζεγοβίνης, της Δημοκρατίας της Βουλγαρίας, της Δημοκρατίας της Κροατίας, της πρώην Γιουγκοσλαβικής Δημοκρατίας της Μακεδονίας, της Δημοκρατίας της Ισλανδίας, της Δημοκρατίας του Μαυροβουνίου, του Βασιλείου της Νορβηγίας, της Ρουμανίας, της Δημοκρατίας της Σερβίας και της Προσωρινής Διοίκησης των Ηνωμένων Εθνών στο Κοσσυφοπέδιο για τη δημιουργία Κοινού Ευρωπαϊκού Εναέριου Χώρου (ΚΕΕΧ) (ΕΕ L 285 της 16.10.2006, σ. 1).
      
         (3)  ECLI:EU:C:2015:282.
      
         (4)  Η συμφωνία έχει δημοσιευθεί στην Επίσημη Εφημερίδα της Ευρωπαϊκής Ένωσης (ΕΕ L 285 της 16.10.2006, σ. 3) μαζί με την απόφαση για την υπογραφή και την προσωρινή εφαρμογή.
      
         (5)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από την Γενική Γραμματεία του Συμβουλίου.